Lipšic, Daniel, špeciálny prokurátor Úradu špeciálnej prokuratúry Generálnej prokuratúry SR (2021-10-01):
Ďakujem veľmi pekne. Vážený pán predsedajúci, milé kolegyne, vážení kolegovia, pred pár minútami bola zverejnená správa, že Krajský súd v Bratislave zrušil rozhodnutie sudcu pre prípravné konanie, ktorým boli vzatí do väzby štyria vyšetrovatelia Národnej kriminálnej agentúry a poverený šéf Úradu inšpekčnej služby, z dôvodu neopodstatnenosti vedeného trestného stíhania. (Potlesk.) Ideme ďalej. Ja sa len stručne zastavím pri správe, pretože všetci ju máte k dispozícii v písomnej forme. Na dvoch výboroch sme o nej aj diskutovali, a preto aby som dal priestor časový na diskusiu, v ktorej plánujem, samozrejme, že reagovať, možno nie po každom príspevku, ale budem rád, keď poslanci, ktorí vystúpia, zostanú v sále, aby si možno reakciu vypočuli. Ja, samozrejme, ich vystúpenia budem tiež sa snažiť v maximálnej miere vnímať. Povedal by som možno v tom úvode len pár vecí. Len možno dve veci. Po prvé si myslím, že uplynulý rok, ale aj rok tento potvrdzuje viac ako v minulosti kľúčovú úlohu, ktorú zohrávajú špecializované policajné a justičné zložky v našom právnom systéme. V minulosti tu sa presadzoval naratív, že ak existuje nejaká miera korupcie, tak je to skôr malá korupcia pri policajtoch, lekároch, ale v tých vyšších sférach verejného života politiky, podnikateľského prostredia vlastne neexistuje. Som presvedčený o tom, že to nebola pravda. A myslím, že všetci v tejto sále akokoľvek vystupujú, vedia, že to nebola pravda. Korupčná chobotnica, ktorá sa začala od minulého roku odhaľovať, založená na objektivizovaných, verifikovaných výpovediach desiatok ľudí, ktorí boli v pozíciách moci, potvrdzuje, akým spôsobom Slovensko v minulosti v týchto zložkách fungovalo, a nerobím si ilúzie, že je možné urobiť nejaký rázny sek. Pri mojom híringu som spomínal, že lakmusový papier úprimnosti boja proti korupcii je aj skutočnosť, či trestné stíhania sa vedú rovnako voči všetkým podozrivým bez ohľadu na to, akú majú stranícku legitimáciu, či ide o bývalých mocných, alebo súčasných mocných. Som presvedčený o tom, že v súčasnosti tomu tak je, a dôkazom toho sú aj konkrétne kauzy. Nie sú to príjemné kauzy ani pre mňa, ani pre mojich kolegov, ale myslím si, že sú dôležité, aby sa zvládli, ak sa Slovensko má v tejto oblasti posunúť ďalej. Chcem povedať, že pri mojom vystupovaní budem pomerne zdržanlivý. Budem pomerne zdržanlivý aj preto, že viacero poslancov v tejto sále je trestne stíhaných pod dozorom Úradu špeciálnej prokuratúry alebo podozrivých z trestnej činnosti. A domnievam sa, že aj agresivita útokov voči Úradu špeciálnej prokuratúry, voči vyšetrovateľom Národnej kriminálnej agentúry je sčasti možno motivovaná tým, aby sme reagovali a aby sa vytvoril v budúcnosti nejaký možno len hypotetický priestor na namietanie našej zaujatosti. Preto budem musieť byť zdržanlivý, aby v prípadoch, ktoré prejednávame, alebo v ďalších prípadoch ani z hľadiska, ani z hľadiska objektívnej stránky veci nemohli byť o nestrannosti žiadne pochybnosti. Chcel by som zároveň, a to bude tá druhá vec, ktorú som chcel povedať, vás možno požiadať v takej všeobecnej rovine, a teraz to myslím naprieč spektrom a hovorím to zo skúseností z niektorých trestných konaní, ktoré vedieme, že je dôležité, aby verejný diskurz bol, pokiaľ možno, civilizovaný. Obávam sa totiž, a nehovorím to len ako občan, ale hovorím to z titulu pozície, ktorú zastávam, že v prípade stupňujúcej sa verbálnej animozity, ktorá stúpa aj na Slovensku z viacerých dôvodov, ktoré ja nebudem rozoberať, sa môže stať, že niektorí jednotlivci tie tvrdé verbálne, agresívne vyjadrenia pretavia v tragické činy. Hovorím vám to z dôvodov nie hypotetických, ale reálnych. Ja nebudem, samozrejme, že nič konkrétne uvádzať, len vás chcem požiadať, aby ste to možno zobrali do úvahy pri vašich deklaráciách a pri možno tom, keď sa príliš tie vášne prepnú. Nepochybujem o tom, že by tu bol problém. Len upozorňujem na to, že niekto môže nejakú verbálnu deklaráciu alebo agresiu aj zobrať vážne a môže to mať tragický koniec. To som chcel ako druhú vec povedať. Teším sa na diskusiu, ako som povedal, plánujem v nej stručne a zdržanlivo reagovať na vaše príspevky. Ďakujem veľmi pekne.